এক দল যুবক-যুবতীর সঙ্গে তালে তালে পায়ে পা মিলিয়ে নাচছেন এক মধ্যবয়স্ক ব্যক্তি। আর সেই দৃশ্য দেখতে মাত্র আট দিনে ফেসবুকে ভিড় জমিয়েছেন প্রায় আড়াই লক্ষ মানুষ! সংখ্যাটা প্রতি মিনিটে বেড়েই চলেছে। এক কথায়, ফেসবুকে পোস্ট হওয়া ওই ভিডিওটি এখন রীতিমতো ভাইরাল হয়ে গিয়েছে। কোচির বাসিন্দা শাইন অ্যান্টনি নামের এক যুবক গত ২৭ জুন নিজের ফেসবুক পেজে একটি ভিডিও পোস্ট করেন। এক মিনিটের ওই ভিডিও-য় দেখা যাচ্ছে, চার্চের ফাদার (তাঁর পরনে সাদা গাউন) একদল যুবক-যুবতীর সঙ্গে তালে তাল মিলিয়ে নাচছেন।বলা ভাল, তিনিই ওই নাচের মধ্যমণি। মাঝবয়সী ওই ব্যক্তির নাচের ভঙ্গি, প্রাণশক্তি, অভিব্যক্তি মুগ্ধ করেছে হাজার হাজার মানুষকে। তা ছাড়া, চার্চের ফাদার উপাসনার পোশাকে এই প্রজন্মের একদল ছেলেমেয়ের সঙ্গে এ ভাবে নাচছেন, এমন দৃশ্যও বোধহয় এর আগে খুব একটা চোখে পড়েনি। তাই এই প্রাণোচ্ছল, ‘বিরল’ দৃশ্য দেখার জন্য সোশ্যাল মিডিয়ায় এখনও ভিড় করছেন বহু মানুষ। জানা গিয়েছে, যাঁকে ঘিরে এই উন্মাদনা, তিনি কেরলের একটি চার্চের ফাদার। নাম মের্টন ডি সিলভা।